અમદાવાદના ભદ્ર કિલ્લા સ્થિત પુરાતત્ત્વ વિભાગની કચેરી જ દબાણમુકત નથી. નગરદેવી ભદ્રકાળી માતાના મંદિરના ઉપરના માળે પુરાતત્ત્વ વિભાગની કચેરી ધમધમે છે, પરંતુ આ કચેરી સુધી પહોંચવાના રસ્તા આડેે ભદ્રના પાથરણાંવાળાનાં દબાણો છે. કચેરીનો ભદ્રકાળી મંદિરની બાજુનો દરવાજો તો દબાણોના કારણે બંધ જ હોય છે. ફકત ગણેશોત્સવ દરમિયાન પાથરણાં બજારવાળાના સાર્વજનિક ગણેશોત્સવની કિલ્લાની અંદર સ્થાપના કરાતી હોઇ આટલા દિવસો પૂરતો આ દરવાજો ખુલ્લો રહે છે, પરંતુ અડધો જ રસ્તો ગણેશ ભક્તોની અવરજવર માટે ખુલ્લો રખાય છે એટલે ખુદ પુરાતત્ત્વ વિભાગના સ્ટાફને પાછળની બાજુના જિલાની પીરના દરવાજાથી સમગ્ર વર્ષભર અવરજવર કરવી પડે છે.